Illum, il-Kummissjoni Ewropea stiednet aktar minn 200 servizz tal-ġbir tad-demm madwar l-UE biex japplikaw għal finanzjament għax-xiri ta' tagħmir ta' plażmafereżi, jiġifieri tagħmir li jieħu l-plażma minn donaturi. L-għan ta' din l-azzjoni huwa li jiġi appoġġat it-trattament ta' pazjenti tal-COVID-19 ġodda li qed jiġġieldu kontra l-marda, billi tiżdied il-kapaċità tal-UE li tiġbor il-plażma ta' konvalexxenti, jiġifieri l-plażma ta' pazjenti li jkunu rkupraw mill-COVID-19. Din l-azzjoni hija parti mill-Istrument għall-Appoġġ ta' Emerġenza (ESI). L-għotjiet se jiġu allokati lis-servizzi tal-ġbir tad-demm pubbliċi u ta' NGOs li jkunu awtorizzati biex jiġbru l-plażma. Din l-azzjoni turi l-impenn tal-Kummissjoni favur l-iżvilupp ta' terapiji, kif speċifikat fil-komunikazzjoni It-tħejjija fis-settur tas-saħħa tal-UE għal tifqigħat futuri possibbli. Il-Kummissarju għas-Saħħa u s-Sikurezza Alimentari, Stella Kyriakides, qalet: “Il-plażma ta' konvalexxenti tista' tkun trattament promettenti għall-COVID-19. Bil-finanzjament li qed nipproponu llum, nistgħu navvanzaw pass ieħor fil-ġbir tal-plażma u qed nistieden lill-partijiet ikkonċernati rilevanti kollha biex jużawh. Se nkomplu nesploraw l-alternattivi kollha possibbli ta' appoġġ għall-iżvilupp u l-aċċess għal trattamenti sikuri u effettivi għall-COVID-19, biex nipproteġu liċ-ċittadini tagħna. Dan se jibqa' l-objettiv primarju tagħna fil-ġimgħat u x-xhur li ġejjin.” Il-kura tikkonsisti fit-trasfużjoni tal-plażma ta' konvalexxenti għal għand pazjenti morda, biex issaħħaħ l-immunità tagħhom u l-kapaċità li jiġġieldu l-marda. It-trasfużjoni tal-plażma tintuża wkoll għall-purifikazzjoni ta' antikorpi li jintużaw biex isir prodott mediċinali speċifiku għall-COVID-19 (immunoglobulina) bħala alternattiva, għal żmien qasir, għall-vaċċini. Dan il-prodott jingħata bħala injezzjoni profilattika lil pazjenti, persuni vulnerabbli u ħaddiema tal-kura tas-saħħa, jew bħala trattament. L-effikaċja ta' dawn it-trattamenti qiegħda tiġi investigata mad-dinja kollha, inkluż fi proġett ta' riċerka tal-UE ffinanzjat minn Orizzont 2020. Ir-riżultati preliminari huma promettenti, filwaqt li għad iridu jaslu r-riżultati minn provi kliniċi sħaħ. Dawn it-trattamenti jiddependu mill-ġbir ta' kwantitajiet kbar ta' plażma ta' konvalexxenti mogħtija b'donazzjoni minn pazjenti rikoverati. Bħalissa, kważi 75 % tal-plażma miġbura mis-servizzi tal-ġbir tad-demm pubbliċi u tas-Salib l-Aħmar tiġi minn donazzjonijiet ta' demm sħiħ, li mbagħad minnu tiġi sseparata l-plażma. Dan huwa metodu ta' ġbir ħafna inqas effiċjenti meta mqabbel mal-plażmafereżi – proċess li jsir ħdejn is-sodda u li fih il-plażma tittieħed mid-donatur filwaqt li l-komponenti l-oħra tad-demm jingħataw lura lid-donatur. Fil-każ tal-plażmafereżi, id-donaturi jistgħu jagħtu volumi akbar ta' plażma f'darba u jistgħu jagħtu donazzjoni darba kull ġimagħtejn, meta mqabbel ma' darba kull tlieta sa erba' xhur għad-donaturi tad-demm sħiħ. Barra minn hekk, is-“superdonaturi” – id-donaturi li l-plażma tagħhom hija partikolarment rikka fl-antikorpi – jistgħu jintalbu jagħtu donazzjonijiet bosta drabi fuq perjodu ta' xhur. L-istedina hija valida għal xahar, u għandha baġit ta' EUR 40 miljun iffinanzjat permezz tal-Istrument għall-Appoġġ ta' Emerġenza. L-allokazzjoni tal-għotjiet se ssir skont il-ħtiġijiet espressi mis-servizzi tal-ġbir tad-demm tal-Istati Membri. Il-baġit se jappoġġa x-xiri ta' għadd ta' magni u tagħmir assoċjat tal-plażmafereżi, inklużi l-kittijiet ta' ġbir tad-demm, il-faċilitajiet ta' ħżin, l-ittestjar u l-karatterizzazzjoni tal-plażma, kif ukoll il-programmi ta' organizazzjoni. Informazzjoni ta' sfond L-istrument għall-Appoġġ ta' Emerġenza (ESI), li ġie adottat mill-Kunsill f'April 2020, jippermetti lill-UE tipprovdi appoġġ ta' emerġenza li jindirizza l-konsegwenzi umani u ekonomiċi ta' kriżi, bħall-pandemija li qed isseħħ bħalissa. L-ESI jappoġġa lill-Istati Membri fl-isforzi tagħhom biex jindirizzaw il-pandemija tal-COVID-19 b'mod strateġiku u kkoordinat fuq il-livell Ewropew. Fil-qasam tas-saħħa, l-ESI diġà qed jintuża bħala għajnuna biex jiġu indirizzati l-ħtiġijiet kontinwi tal-Istati Membri u biex jikkontribwixxi fit-tħejjija għal tifqigħat futuri u għall-possibbiltà ta' mewġa oħra. B'mod partikolari, l-ESI qed jappoġġa t-trasport ta' oġġetti essenzjali, ta' timijiet mediċi u ta' pazjenti u qed jiffinanzja faċilità għall-akkwist ta' prodotti mediċi essenzjali għall-ħżin u/jew id-distribuzzjoni lejn l-Istati Membri. Fl-ambitu tal-faċilità ta' akkwist, fit-28 ta' Lulju ġie ffirmat kuntratt biex jiġu żgurati dożi ta' Remdesevir terapewtiku għal madwar 30,000 pazjent fl-UE kollha. Inxtraw ukoll madwar 10 miljun maskra għall-protezzjoni tal-ħaddiema tal-kura tas-saħħa u l-kunsinna tagħhom, permezz ta' lottijiet, għadha għaddejja. Parti sinifikanti tal-baġit disponibbli fl-ambitu tal-ESI se tintuża biex tiġi żgurata l-produzzjoni tal-vaċċini fl-UE u għall-provvisti suffiċjenti għall-Istati Membri tagħha permezz ta' Ftehimiet Antiċipati ta' Xiri mal-produtturi tal-vaċċini, f'konformità mal-Istrateġija tal-UE dwar il-Vaċċini. Għal aktar informazzjoni: Mistoqsijiet u Tweġibiet dwar l-Istrument għall-Appoġġ ta' Emerġenza Ir-Rispons tal-Kummissjoni Ewropea għall-Coronavirus